b"\n_START_ARTICLE_\nPalmelunden i Elche\n_START_PARAGRAPH_\nPalmelunden i Elche (spansk: El Palmeral de Elche; valensiansk: Palmerar d'Elx) er en palmeplantasje i den spanske byen Elche i regionen Valencia. Den er Europas st\xc3\xb8rste palmelund._NEWLINE_Palmelunden strekker seg over en flate p\xc3\xa5 1,5\xc2\xa0km\xc2\xb2 inne i byen Elche og omfatter byparken (Parque Municipal) og mange frukthager. Den inneholder over 11\xc2\xa0000 palmer, fremfor alt daddelpalmer. Noen av disse har n\xc3\xa5dd en alder p\xc3\xa5 rundt 300 \xc3\xa5r. P\xc3\xa5 sitt h\xc3\xb8ydepunkt i det 18. \xc3\xa5rhundre omfattet El Palmeral en omtrent dobbelt s\xc3\xa5 stor flate og rundt 200\xc2\xa0000 palmer. Dadlene blir h\xc3\xb8stet i desember. Den st\xc3\xb8rste palmen er \xc2\xabKeiserpalmen\xc2\xbb (Palmera Imperial); den har 7 stammer og minner derfor om en kandelaber. Palmen ble oppkalt etter keiserinne Sissi, som bes\xc3\xb8kte plantasjen i 1894.\n_START_SECTION_\nHistorikk\n_START_PARAGRAPH_\nDet antas at palmer ble plantet p\xc3\xa5 samme sted av punere allerede i 5. \xc3\xa5rhundre f\xc3\xb8r Kristus, disse hadde bosatt seg i S\xc3\xb8r\xc3\xb8st-Spania. Lunden overlevde romerne og maurerne. Vanningssystemet ble utbygd i Abd ar-Rahman Is regjeringstid p\xc3\xa5 slutten av 700-tallet, det er fremdeles i bruk. Lunden, slik den st\xc3\xa5r i dag, oppsto under maurerne i det 10. \xc3\xa5rhundre. Selv om omr\xc3\xa5det bare har en nedb\xc3\xb8rsmengde p\xc3\xa5 300\xc2\xa0mm har det blitt anlagt et flikkverk av dyrkete flater langs vanningskanalene fra den saltholdige elva Vinalop\xc3\xb3, disse flatene blir avgrenset av palmer, som ogs\xc3\xa5 gir skygge, slik at det har oppst\xc3\xa5tt et eget mikroklima. _NEWLINE_El Palmeral de Elche ble tatt opp i UNESCOs liste over Verdens kulturarv i \xc3\xa5r 2000. Siden 2006 er palmelunden truet av billen Rhynchophorus ferrugineus, sammen med alle de andre palmepestandene i middelhavsomr\xc3\xa5det."